Broj: 711-I-325-P-46/23-02-23

Zagreb, 20. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Kabineta ministra Ministarstva financija,** za davanjem očitovanja Povjerenstva, na 205. sjednici, održanoj 20. veljače 2023., daje sljedeće

**OČITOVANJE**

1. **Temeljem odredbi ZSSI-a nema zapreke da predsjednik i članovi Vlade Republike Hrvatske (potpredsjednici i ministri u Vladi Republike Hrvatske), pod jednakim uvjetima kao i svi druge osobe, upišu i uplate obveznice Republike Hrvatske oznake vrijednosnog papira RHMF-O-253B i međunarodne identifikacijske oznake lSlN HRRHMFO253B1 u svojstvu ulagatelja u kategoriji punoljetnih fizičkih osoba državljana Republike Hrvatske.**
2. **Prilikom podnošenja imovinske kartice Povjerenstvu, obveznici iz točke I. ove izreke koji postanu imatelji obveznica Republike Hrvatske dužni su prijaviti navedenu činjenicu u imovinskoj kartici kao i primitke stečene na temelju istih.**

Obrazloženje

Zahtjev za davanjem očitovanja Povjerenstva podnesen je elektroničkom poštom od strane Kabineta ministra Ministarstva financija. U knjigama ulazne pošte Povjerenstva zahtjev je zaprimljen 16. veljače 2022. pod poslovnim brojem 711-U-3031-P-46/23-01-2, povodom kojeg se vodi predmet broj P-46/23.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane osobe koja je obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj navodi da je Vlada Republike Hrvatske na sjednici održanoj 16. veljače 2023. donijela Zaključak o prihvaćanju informacije o planiranom pokretanju emisije državnih obveznica uz aktivno izravno uključivanje sektora građanstva. Dalje se navodi da se planira izdanje obveznica u iznosu od milijardu eura, a maksimalni iznos će ovisiti o zainteresiranosti građana za ulaganje u državne obveznice te, ako ponuda bude veća od maksimalnog iznosa, odredit će se gornji limit pojedinačnih uplata kako bi bili uključeni svi ponuditelji. Također se navodi da će se obveznice upisivati u dva kruga (prvi krug – građani, drugi krug – institucionalni ulagači), s time da će uvjeti biti isti za sve ulagače, kako za građane, tako i za institucionalne ulagače koji će otkupiti preostali dio izdanja na koji način se ostvaruje jednako pravo svih građana na sudjelovanje u ulaganje. Podnositelj naposljetku postavlja upit mogu li ministar financija i ostali članovi Vlade Republike Hrvatske ulagati u predmetne državne obveznice.

Uvidom u Dokument Ponude obveznica Republike Hrvatske ciljanog nominalnog iznosa EUR 1 milijarda i dospijeća 2025. godine, ISIN HRRHMFO253B1 od 16. veljače 2023. (u daljnjem tekstu: Dokument Ponude), objavljen na mrežnim stranicama Ministarstva financija 16. veljače 2023., utvrđeno je da se u istom navodi da Republika Hrvatska zastupana po Ministarstvu financija (lzdavatelj) izdaje te pod uvjetima navedenim u tom dokumentu nudi ulagateljima obveznice Republike Hrvatske ciljanog nominalnog iznosa EUR 1.000.000.000,00 (jedna milijarda eura) s fiksnom godišnjom kamatnom stopom i jednokratnom otplatom glavnice, dospijeća 2025. godine, oznake vrijednosnog papira RHMF-O-253B i međunarodne identifikacijske oznake (lSlN) HRRHMFO253B1.

U Dokumentu Ponude navodi se da će u ponudi moći sudjelovati sljedeće kategorije ulagatelja: a) punoljetne fizičke osobe državljani Republike Hrvatske, b) punoljetne fizičke osobe strani državljani koji su rezidenti u Republici Hrvatskoj, c) lnstitucionalni ulagatelji, koji pojedinačni ulagatelj kako je naznačen prethodno u točkama a) do c) upiše i uplati za svaku pojedinačnu ponudu minimalni iznos od 500 Obveznica u ukupnom nominalnom iznosu od 500,00 eura. Maksimalni iznos uplate na ime upisa Obveznica neće biti ograničen.

Nadalje, u Dokumentu Ponude u točki 3.2 navodi se da će trajanje Ponude konačno biti određeno u Javnom pozivu te da u trenutku objave Dokumenta Ponude lzdavatelj smatra da će Ponuda trajati u razdoblju od oko 22.veljače 2023. do oko 3. ožujka 2023. te će biti organizirana u dva kruga upisa: a) 1. (prvi) krug upisa koji se odnosi isključivo na ulagatelje punoljetne fizičke osobe državljane Republike Hrvatske te punoljetne fizičke osobe strane državljane koji su rezidenti u Republici Hrvatskoj; b) 2. (drugi) krug upisa koji se odnosi isključivo na institucionalne ulagatelje. Tijekom trajanja razdoblja ponude, lzdavatelj može izmijeniti sadržaj Javnog poziva (što potencijalno uključuje i rokove naznačene u Dokumentu Ponude i javnom pozivu), objavom takve informacije na isti način kako je objavljen i Javni poziv.

U Dokumentu Ponude se također u točkama 4.1 i 4.2 navodi da su obveznice koje su predmet ponude i uvrštenja za trgovanje dugoročni prenosivi dužnički vrijednosni papiri lzdavatelja izdani na ime, u nematerijaliziranom obliku te da su osnovna prava imatelja obveznica pravo na jednokratnu otplatu glavnice obveznica i pravo na isplatu kamata po dospijeću svakog pojedinog godišnjeg iznosa kamata, na datume dospijeća kamata. Imatelji obveznica imaju pravo sazvati Skupštinu kako bi raspravljali i odlučivali o bitnim pitanjima koja se odnose na obveznice pri čemu svaka obveznica daje pravo na jedan glas na Skupštini imatelja obveznica.

Prema točki 4.10 Dokumenta Ponude lzdavatelj može, u bilo koje vrijeme, otkupiti obveznice po bilo kojoj cijeni na tržištu ili na drugi način, pod uvjetom da, u slučaju kupnje javnom ponudom, takva ponuda bude jednako dostupna svim imateljima obveznica, a imatelji obveznica nisu dužni prihvatiti ponudu lzdavatelja niti su dužni prodati bilo koju količinu obveznica lzdavatelju.

Prema točki 4.13 Dokumenta Ponude imatelji obveznica, koji samostalno ili skupno imaju 2/3 ukupnog broja glasova (broj izdanih, a neotkupljenih obveznica u tom trenutku), imaju pravo proglasiti ukupno izdanje obveznica dospjelim i plativim prije dana dospijeća u točno određenim slučajevima. Istom točkom Dokumenta Ponude utvrđeno je da Skupština ima sljedeće ovlasti: a) proglasiti slučaj povrede obveze lzdavatelja te donijeti odluku o Prijevremenom dospijeću; b) donijeti odluku o poduzimanju mjera prisilne naplate; c) donijeti odluku o izmjeni uvjeta obveznica, uz suglasnost lzdavatelja.

Člankom 3. stavkom 1. točkom 4. ZSSI-a propisano je da su obveznici u smislu navedenoga Zakona predsjednik i članovi Vlade Republike Hrvatske (potpredsjednici i ministri u Vladi Republike Hrvatske).

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a stavkom 2. istoga članka da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, a stavkom 2. istoga članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Prema stavku 3. istoga članka ZSSI-a obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. točkom b) ZSSI-a propisano je da je obveznicima zabranjeno ostvariti ili dobiti pravo ako se krši načelo jednakosti pred zakonom.

Člankom 9. stavkom 1. ZSSI-a propisano je da, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Sagledavajući utvrđenja Dokumenta Ponude u kontekstu primjene ZSSI-a, Povjerenstvo zaključuje da prema odredbama navedenog Zakona ne postoji zapreka da predsjednik i članovi Vlade Republike Hrvatske (potpredsjednici i ministri u Vladi Republike Hrvatske) kao obveznici ZSSI-a upišu i uplate obveznice Republike Hrvatske u svojstvu ulagatelja u kategoriji punoljetnih fizičkih osoba državljana Republike Hrvatske.

Naime, prema utvrđenjima Dokumenta Ponude u ponudi obveznica mogu sudjelovati sve punoljetne fizičke osobe državljani Republike Hrvatske, kao i sve punoljetne osobe strani državljani koji su rezidenti u Republici Hrvatskoj, pod jednakim uvjetima i uz jednaka prava imatelja obveznica na otplatu glavnice obveznica i dospjelih kamata, pri čemu svaka obveznica daje pravo na jedan glas na skupštini imatelja obveznica koja ima ovlasti proglasiti slučaj povrede obveze Izdavatelja te donijeti odluku o Prijevremenom dospijeću, donijeti odluku o poduzimanju mjera prisilne naplate i donijeti odluku o izmjeni uvjeta obveznica, uz suglasnost lzdavatelja.

Sukladno navedenom, Povjerenstvo utvrđuje da upis i uplata obveznica od strane ranije navedenih obveznika ZSSI-a, pri čemu su svim imateljima obveznica osigurana jednaka prava i obveze, ne predstavlja zabranjeno djelovanje obveznika ZSSI-a. Također se napominje da su isti obveznici, koji postanu imatelji obveznica Republike Hrvatske, prilikom podnošenja imovinske kartice Povjerenstvu dužni prijaviti navedenu činjenicu u imovinskoj kartici, kao i primitke stečene na temelju istih.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana